ศาลนัดไต่สวน“หมอวิชัย”ปลายปี ผิดกม.หลักทรัพย์-หมิ่นประมาท
“ทวิช”ฟ้อง “หมอวิชัย” คดีอาญาทำผิดกม.หลักทรัพย์-มหาชน/หมิ่นประมาท แอบนำหุ้น ICAP มูลค่ากว่า 2 พันล้านบาทไปจำนำทั้งที่ไม่มีอำนาจ-ทุ่มเงินซื้อพื้นที่โฆษณาออกข่าวโจมตี พ่วงคดีหมิ่นประมาท ขัดขวางการประชุมบอร์ด ศาลนัดไต่สวนวันที่ 16 ตุลาคมนี้
17 เม.ย. 2560

นายทวิช เตชะนาวากุล ผู้ถือหุ้นใหญ่และกรรมการ  บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า เมื่อวันที่ 12 เมษายน 2560 ที่ผ่านมาได้มอบหมายให้ทนายความยื่นฟ้องนายวิชัย ถาวรวัฒนยงค์ ประธานกรรมการและประธานเจ้าหน้าที่บริหาร IFEC  ต่อศาลอาญารัชดา เป็นจำเลยในความผิดตามพระราชบัญญัติหลักทรัพย์และตลาดหลักทรัพย์ พ.ศ.2535 พระราชบัญญัติบริษัทมหาชนจำกัด พ.ศ.2535 และประมวลกฎหมายอาญา ข้อหาหมิ่นประมาทด้วยการโฆษณา โดยศาลนัดไต่สวนมูลฟ้องครั้งแรกในวันที่ 16 ตุลาคม 2560
“ที่ผ่านมาผมอดทนมาโดยตลอด แต่หมอวิชัย กลับกล่าวร้ายผมผ่านสื่อต่างๆ ซึ่งไม่แน่ใจว่าใช้เงินตัวเอง หรือใช้เงินของ IFEC ซื้อพื้นที่ในการโฆษณาโดยลงข้อความที่อ่านแล้วที่มีลักษณะเหมือนเป็นการเขียนข่าว ซึ่งได้กล่าวหาว่าผมขวางการประชุมบอร์ด ทำให้แผนปรับโครงสร้างหนี้ของ IFEC สะดุด ทำให้การปลดเครื่องหมาย SP ยืดออกไปอีกนาน แถมยังมีโลโก้ IFEC หรา ในพื้นที่โฆษณาอีกด้วย ผมไม่ไม่เข้าใจจริงๆ ว่าหมอวิชัย คิดอะไร แล้วทำไมถึงกล้าทำสิ่งนี้ลงไป แม้หมอวิชัยจะใช้เงินส่วนตัว ก็ไม่ควรใช้โลโก้ IFEC และที่สำคัญผมอยู่วงนอก แต่กลับถูกลากเข้ามาเป็นตัวละครใหม่ที่หมอวิชัยสร้างขึ้นมา พร้อมกับโยนบาปว่า เป็นส่วนหนึ่งที่ทำให้ IFEC เกิดความเสียหาย ผมว่าเรื่องนี้ไม่เป็นธรรมสำหรับผม และไม่มีเหตุผลที่ผมจะไปสร้างความเสียหายให้กับบริษัท ยิ่ง IFEC เสียหาย ผมยิ่งเสียหายมากกว่า เพราะผมเป็นผู้ถือหุ้นใหญ่” นายทวิชกล่าว
นายทวิช กล่าวเพิ่มเติมว่า ในช่วงที่ผ่านมา นายวิชัย ถาวรวัฒนยงค์ ในฐานะประธานกรรมการ IFEC ได้แอบนำหุ้น บริษัท อินเตอร์ฟาร์อีสท์ แคปแมเนจเม้นท์ จำกัด (ICAP) ซึ่งเป็นบริษัทที่ถือหุ้นของโรงแรมดาราเทวี ในสัดส่วน 51% ของทุนจดทะเบียนชำระแล้ว ซึ่งหากประเมินราคาคร่าวๆของโรงแรมดาราเทวี คิดเป็นมูลค่าประมาณ 2,000 ล้านบาท ไปจำนองกับบริษัทหลักทรัพย์จัดการกองทุน แลนด์แอนด์เฮาส์ จำกัด เพื่อแลกกับการค้ำประกันหนี้ตั๋วบี/อี มูลค่า 100 ล้านบาท ที่ครบกำหนดในวันที่ 8 กุมภาพันธ์ 2560 แล้วปล่อยให้มีการผิดนัดชำระหนี้
“การที่หมอวิชัยนำหุ้น ICAP ที่มีมูลค่ากว่า 2 พันล้านบาท ไปค้ำประกันหนี้ตั๋ว บี/อี มูลค่าเพียง 100 ล้านบาท แล้วปล่อยให้ผิดนัดชำระหนี้ ถือว่าสร้างความเสียหายร้ายแรงให้กับ IFEC เป็นอย่างมาก โชคดีที่เจ้าหนี้เข้ามาติดต่อผม ผมจึงซื้อหนี้เอาไว้ เพื่อป้องกันไม่ให้เกิดความเสียหาย เพราะถ้าตกไปถึงมือคนอื่นแล้ว ไม่รู้ว่าจะเกิดอะไรขึ้น เพราะซื้อหนี้เพียง 100 ล้านบาท แต่ได้เป็นผู้ถือหุ้นใหญ่ในโรงแรมดาราเทวี” นายทวิช กล่าวในที่สุด
ทั้งนี้ การนำหุ้น ICAP ไปจำนองเพื่อค้ำประกันหนี้ตั๋วบี/อี กับเจ้าหนี้แล้วปล่อยให้เกิดการผิดนัดชำระหนี้ ถือว่าเป็นการกระทำความผิดที่สร้างความเสียหายให้กับบริษัทและผู้ถือหุ้นอย่างร้ายแรง และที่สำคัญนายวิชัย ไม่มีอำนาจในการดำเนินการในเรื่องดังกล่าวแต่อย่างใด จึงถือเป็นการกระทำผิดพ.ร.บ.หลักทรัพย์ และพ.ร.บ.มหาชน จึงตัดสินใจยื่นฟ้องนายวิชัย ถาวรวัฒนยงค์  เพื่อรักษาผลประโยชน์ให้กับบริษัท และผู้ถือหุ้นทุกคน